钦定古今图书集成/明伦汇编/官常典/第294卷 > 讹古乃
## 钦定古今图书集成/明伦汇编/官常典/第294卷 > 讹古乃

按《金史》本传：“讹古乃，冶诃子，资质魁伟。年十四，隶秦
王宗翰军中，常领兵行前为侦候。及大军袭辽主，讹
古乃以甲骑六十追辽招讨徒山，获之。又以七骑追
获辽公主牙不里以献。有军来为辽援，方临阵，中有
跃马而出者，军帅谓之曰：‘尔能为我取此乎’？讹古乃
曰：‘诺’。果生擒而还。问其名，曰：‘同瓜’”，盖北部中之勇者
也。讹古乃善驰驿，日能千里，及伐宋，屡遣将命以行。
天会八年，从秦王在燕，闻余睹反于西北，秦王令讹
古乃驰驿以往，讹古乃黎明走天德，及至，日未曛也。
皇统元年，以功授宁远大将军、豪剌唐古部节度使。
五年，授千户。六年，迁西北路招讨使。九年，再迁天德
尹、西南路招讨使。天德二年，召见。四年，迁临洮尹，加
金紫光禄大夫，卒官，年五十三